Sultan İbrahim imamzadəsi
Sultan İbrahim imamzadəsi — Parçı orta əsr yaşayış yerinin ərazisində yerləşir. Yaşayış yerindən şirsiz və şirli saxsı məmulatı hissələri aşkar edilmişdir. Sultan İbrahim imamzadəsi orta əsr Azərbaycan memarlığının kiçik ölçülü abidələrindəndir. Abidəni onun ətrafından tapılmış arxeoloji materiallar əsasında XIV əsrin əvvəllərinə aid edirik. Tədqiqatçıların verdiyi məlumata görə (bu barədə F. Y. Səfərov məlumat vermişdir), vaxtilə imamzadənın qapısı üzərində ərəb qrafikası ilə yazılmış kitabə olmuşdur. Təəssüf ki, həmin kitabə hazırda saxlanmamışdır. Məlumata görə, о, şiələrin yeddinci imamı Museyi Kazımın övladlarının şərəfinə tikilmişdir.